Zmluva o výkonoch vo verejnom záujme
 pri prevádzkovaní dráhy na rok 2005 

uzavretá podľa § 20 a § 23 zákona NR SR č. 258/1993 Z. z. o Železniciach Slovenskej republiky v znení neskorších predpisov a § 24a a § 24b zákona NR SR č. 164/1996 Z. z. o dráhach a o  zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov (ďalej len “zákona o dráhach) a § 66 zákona č. 523/2003 Z. z. o verejnom obstarávaní a § 261 Obchodného zákonníka a ustanovení § 4 odsek 6 zákona NR SR 
č. 231/1999 Z. z. o štátnej pomoci v znení neskorších predpisov a ustanovení zákona NR SR 
č. 244/2002 Z. z. o rozhodcovskom konaní.
	Slovenská republika zastúpená Ministerstvom dopravy, pôšt a telekomunikácií SR a Železnice Slovenskej republiky, Bratislava  (ďalej len ”zmluvné strany”) v záujme zabezpečenia nevyhnutných služieb súvisiacich s prevádzkou dráhy a úpravy právnych a finančných vzťahov medzi zmluvnými stranami, ktoré pri prevádzke dráhy vznikajú, uzavierajú túto zmluvu:

OBJEDNÁVATEĽ: 	Slovenská republika zastúpená Ministerstvom dopravy, pôšt a telekomunikácií SR	
	Námestie slobody č. 6, 810 05  Bratislava	
Štatutárny orgán : 	Ing. Pavol Prokopovič	
                             	Minister dopravy, pôšt a telekomunikácií SR	
Zástupca pre vecné		
rokovania : 	Ing. Dušan Turanovič
Generálny riaditeľ sekcie dráh a železničnej dopravy	
Identifikačné číslo:	304 16 094	
Bankové spojenie:	Štátna pokladnica	
Číslo účtu:	7000117681/8180	
ďalej len “objednávateľ”		
DODÁVATEĽ: 	Železnice Slovenskej republiky , Bratislava
Klemensova 8, 813 61 Bratislava	
Štatutárny orgán: 	Ing. Roman Veselka	
	Generálny riaditeľ  Železníc SR	
Zástupca pre vecné 	Ing. Štefan Hlinka	
rokovania:	Námestník generálneho riaditeľa pre ekonomiku	
Identifikačné číslo:	31364501	
Obchodný register:	Okresný súd Bratislava I, oddiel Po, vložka č. 312/B	
Bankové spojenie: 	Poštová banka, a. s. Bratislava	
Číslo účtu:	19-20015277/6500	
ďalej len “dodávateľ”		
Článok I
Predmet zmluvy
(1)	Predmetom zmluvy je zabezpečiť na celoštátnych a regionálnych dráhach uvedených v prílohe 
č. 6 zmluvy, výkony súvisiace s:
a)	udržiavaním prevádzkyschopnosti dráh, 
b)	zabezpečením styku s inými dráhami, 
c)	prideľovaním voľných kapacít dopravnej cesty na dráhach, ktoré sú predmetom tejto zmluvy, 
d)	organizovaním dopravy na týchto dráhach, 
e)	obsluhovaním týchto dráh a zabezpečením v zmysle platných predpisov1. 
(2)	Podrobná špecifikácia objednávaných výkonov podľa odseku 1 tohto článku je v prílohe č.1.
Článok II
Záväzky dodávateľa
(1)	Pre plnenie predmetu zmluvy sa dodávateľ zaväzuje plniť povinnosti definované touto zmluvou, zákonom o dráhach a všeobecne záväznými právnymi predpismi2. 
(2)	Dodávateľ poskytne efektívne a ekonomicky odôvodnené služby (výkony).
(3)	Dodávateľ bude zabezpečovať všetky činnosti súvisiace so správou a prevádzkou majetku tvoriaceho dráhu a činnosti súvisiace s prevádzkovaním dráh,  vyplývajúcich zo všeobecne záväzných právnych predpisov, najmä:
a)	opravovať a udržiavať železničný zvršok a spodok, železničné mosty a tunely vrátane objektov a pozemných stavieb tvoriacich súčasť železničnej dráhy podľa predmetu zmluvy,
b)	vykonávať preventívne opatrenia, dohliadaciu činnosť a ostatné výkony potrebné 
na zabezpečenie stavieb uvedených pod písmenom a) tohto článku,
c)	prevádzkovať, opravovať a udržiavať zabezpečovacie a oznamovacie zariadenia, t. j. informačné, dispečerské, digitálne prenosové a rádiové zariadenia, kábelové a nadzemné vedenia, staničné a traťové zabezpečovacie zariadenia, priecestné a spádoviskové zariadenia a ostatné výkony OZT, tvoriace súčasť železničnej dráhy podľa predmetu zmluvy,
d)	obsluhovať, prevádzkovať, opravovať a udržiavať elektrotechnické a energetické zariadenia tvoriace súčasti železničnej dráhy podľa predmetu zmluvy,
e)	organizovať dopravu na železničných dráhach podľa predmetu zmluvy,
f)	zabezpečením potrieb štátu  počas krízovej situácie,
g)	zabezpečením kapacity dopravnej cesty pre umožnenie dodávok životne dôležitých výrobkov.

1 zákon č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov a vyhláška č. 250/1997 Z. z. – dopravný poriadok
2 ústavný zákon č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu, zákon č. 414/2002 Z. z. o hospodárskej mobilizácii a o zmene zákona Národnej rady Slovenskej republiky č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov, zákon č. 507/2001 Z. z. o poštových službách v znení neskorších predpisov,  zákon č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov 
(4)	Dodávateľ je povinný transparentným a nediskriminačným spôsobom poskytnúť voľné kapacity železničných dráh dopravcom, ktorí prevádzkujú dopravu na dráhe za podmienok stanovených všeobecne záväznými právnymi predpismi, riadiť a organizovať dopravu na dráhach, ako aj poskytovať ďalšie služby tak, aby bol splnený rozsah služieb, zmluvne dohodnutý s jednotlivými dopravcami. Rozsah výkonov dohodnutý s dopravcami je v prílohe č. 2. 
(5)	 Dodávateľ umožní vykonávanie dopravy na železničných dráhach dopravcom, ktorí prevádzkujú dopravu na dráhe aj za cenu nižšiu ako úradne je určená maximálna cena platným cenovým výmerom3. O znížení tejto ceny o viac ako 3 % bude dodávateľ vopred informovať objednávateľa (pri každej zľave). 
(6)	Dodávateľ sa zaväzuje dodať objednávateľovi základné predpisy a smernice, a to najmä organizačný poriadok, číselník organizačných jednotiek, ekonomické pravidlá a vykonávaciu smernicu k nim, klasifikáciu  nákladov a výkonov, účtový rozvrh, predpis o používaní železničnej dopravnej cesty, zavedenie mimoriadnych posilových vozňov a mimoriadnych vlakov, GVD a ich zmeny. 
(7)	Dodávateľ je povinný jednoznačne preukázať objednávateľovi straty, ktoré mu vznikajú 
pri výkonoch vo verejnom záujme.
(8)	Výška preukázateľnej straty pri prevádzkovaní dráhy sa stanoví ako rozdiel medzi plánovanými (skutočnými) nákladmi a plánovanými (skutočnými) tržbami. Dodávateľ vyčísli skutočnú preukázateľnú stratu za príslušný rok spôsobom definovaným  v článku IV a v článku V a systém sankcií definovaný v prílohe č. 7. 
(9)	 Finančné prostriedky určené na úhradu preukázateľnej straty nemôže dodávateľ použiť na iný účel ako na plnenie záväzkov vzniknutých v súvislosti s plnením predmetu zmluvy. 
(10)	 Dodávateľ vykoná:
a) priebežné vyúčtovanie poskytnutých preddavkov štvrťročne do 30 dní po účtovnej uzávierke daného obdobia.
b) na základe auditovaných výsledkov v zmysle § 8 ods. 2 zákona NR SR č. 523/2004 Z. z. 
o rozpočtových pravidlách verejnej správy a o zmene a doplnení niektorých zákonov ročné vyúčtovanie poskytnutých preddavkov spôsobom určeným ministerstvom financií. 
Článok III
Záväzky objednávateľa
(1)	Objednávateľ sa zaväzuje uhradiť dodávateľovi stratu vo výške 3 600 000 tis. Sk (v súlade 
so zákonom NR SR č. 740/2004 Z. z. o štátnom rozpočte na rok 2005, ktorá mu vznikne v súvislosti s plnením predmetu zmluvy.  
(2)	Objednávateľ bude poskytovať vždy do 5 dní príslušného mesiaca  finančné prostriedky vo výške 1/12 z celoročnej schválenej  čiastky z kapitoly MDPT SR v súlade so zákonom NR SR č.523/2004 Z. z. o rozpočtových pravidlách verejnej správy a o zmene a doplnení niektorých zákonov. 

3   Opatrenie MF SR č. 01/R/2003, ktorým sa ustanovuje rozsah regulácie cien v pôsobnosti Ministerstva financií SR 
Článok IV
Stanovenie výnosov
(1)	Plánované výnosy sa vypočítavajú na základe dohodnutého rozsahu výkonov s jednotlivými dopravcami, platných úradne určených cien3 a ostatných plánovaných výnosov na základe finančných a účtovných postupov dodávateľa v rámci predmetu zmluvy. Kvantifikácia plánovaných tržieb je uvedená v prílohe č. 3.
(2)	Skutočné výnosy sa preukážu finančnými a účtovnými výkazmi dodávateľa. Výnosy  súvisiace s plnením tejto zmluvy eviduje dodávateľ osobitne od tržieb a výnosov ostatných činností.
(3)	Výnosmi pre účely tejto zmluvy nie sú výnosy súvisiace s:
a)	vysporiadaním prebytočného a neupotrebiteľného majetku, ktorý bol identifikovaný a ponechaný v ŽSR v rámci procesu vyčleňovania majetku ŽSR do Železničnej spoločnosti, a. s. pri transformácii na dve obchodné spoločnosti v zmysle UV SR č. 830/2000 a  č. 549/2003,
b)	úvermi so štátnou zárukou,
c)	výkonmi ostatných činností realizované mimo predmetu tejto zmluvy.
Článok V
Stanovenie nákladov
(1)	Nákladmi (plánovanými a skutočnými) pre účely tejto zmluvy sa rozumejú ekonomicky oprávnené náklady. 
(2)	Plánované náklady sa vyčísľujú na základe kalkulácie ekonomicky oprávnených nákladov 
za objednané výkony, ktoré sa viažu na predmet zmluvy. Kvantifikácia ekonomicky oprávnených nákladov je v prílohe č. 4.
(3)	Skutočné náklady sa vyčíslia na základe finančných a účtovných dokladov. Náklady súvisiace s plnením tejto zmluvy eviduje dodávateľ osobitne od nákladov ostatných činností.
(4)	Nákladmi pre účely tejto zmluvy nie sú náklady súvisiace s ustanoveniami v článku IV. odsek 
3 a), b), c).
(5)  Náklady sú overené nezávislým auditom. Dodávateľ je povinný predložiť audítorovi vyhodnotenie ZVVZ za predchádzajúci rok, všetky opatrenia a metodické pokyny spracované MDPT súvisiace s predmetom zmluvy.
(6)  Súčasťou  nákladov nie sú  finančné náklady súvisiace s bankovými úvermi, ktoré neboli použité pre financovanie objednaných výkonov. 
Článok VI
Plnenie zmluvy
(1)	Rozhodujúce pre hodnotenie plnenia zmluvy sú ukazovatele podľa prílohy č. 2 a plnenie objednávaných výkonov podľa článku I odseku 1 tejto zmluvy.
(2)	Dodávateľ bude viesť pravdivé a aktualizované záznamy o výkonoch, ktoré sú predmetom zmluvy.
(3)	Dodávateľ bude evidovať všetky uskutočnené výkony, pričom v osobnej doprave s rozlíšením výkonov stanovených platným GVD, IC, EC vlakov a mimoriadnych prepráv.

Článok VII
Kontrolné opatrenia
(1)	Objednávateľ je oprávnený kontrolovať plnenie predmetu zmluvy zo strany dodávateľa podľa čl. I zmluvy. Dodávateľ je povinný umožniť objednávateľovi vykonanie uvedenej kontroly.
(2)	Objednávateľ je oprávnený kontrolovať splnenie podmienok dodávateľa na poskytnutie finančných prostriedkov zo strany objednávateľa podľa zmluvy a na ich použitie podľa čl. II 
ods. 9 zmluvy. Dodávateľ je povinný umožniť objednávateľovi vykonanie uvedených kontrol, 
na ktoré sa primerane použijú ustanovenia príslušných všeobecne záväzných právnych predpisov.4 
(3)	Dodávateľ je povinný podľa predmetu zmluvy do dvoch mesiacov po skončení príslušného štvrťroka predkladať objednávateľovi oddelene sledované výkony, výnosy a náklady v štruktúre podľa čl. IV a V a vyhodnotenie plnenia ukazovateľov prílohy č. 7. Protokolárne sa bude plnenie zmluvy  vyhodnocovať polročne.
(4)	V rámci polročného vyhodnotenia zmluvy dodávateľ predloží aj rozbor nákladov v členení na osobnú a nákladnú dopravu, rozbor režijných nákladov, vymáhanie škôd spôsobených nehodami, rozsah a vymáhanie iných škôd spôsobených na majetku ŽSR. 
(5)	Zmluvné strany sú povinné neodkladne vzájomne si oznámiť skutočnosti, ktoré by mohli ohroziť plnenie zmluvy, a to aj v jej častiach.
Článok VIII
Iné ustanovenia
(1)	Dodávateľ je povinný oznámiť objednávateľovi organizačný útvar, s ktorým bude objednávateľ priamo prerokovávať problematiku dodržiavania záväzkov vyplývajúcich zo zmluvy a kvality poskytovaných služieb. Dodávateľ je povinný viesť prehľadnú evidenciu sťažností, podaní a návrhov ku grafikonu vlakovej dopravy (GVD) a kvalite poskytovaných výkonov  podľa predmetu tejto zmluvy a vyhodnotenie predloží v rozsahu prílohy č. 6 v termínoch protokolárneho vyhodnocovania zmluvy. 
(2)	Za výkony nedodané v požadovanej kvalite si objednávateľ môže uplatniť sankciu podľa 
prílohy č. 7. 
(3)	Pri záverečnom protokolárnom vyhodnotení zmluvy dodávateľ predloží  analýzu nákladov a výnosov podľa vlakových úsekov definovaných v prílohe č. 6.
(4)	Pri vypracovávaní a schvaľovaní cestovných poriadkov je dodávateľ povinný prizývať aj zástupcu MDPT SR, povereného príslušnou odbornou sekciou a predkladať mu dostatočne včas návrhy a zámery v oblasti GVD.
(5)	Ak nepredvídané skutočnosti neumožnia dodržať niektoré ustanovenia zmluvy, zmluvné strany sú povinné ihneď sa písomne informovať o týchto skutočnostiach. Zmluvné strany budú vyvíjať úsilie dohodnúť sa na opatreniach, ktoré zabezpečia objektivizáciu vzájomných záväzkov.
(6)	Pri spoplatňovaní výkonov mimo ZVVZ budú kalkulované ceny podľa platného cenníka. ŽSR zabezpečí zo zdrojov mimo ZVVZ sledovanie mimoriadnych výkonov, nákladov a tržieb k týmto prepravám.
4 Zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov

Článok IX
Zmluvné obdobie

Zmluva sa uzatvára na dobu určitú.   Začiatok plnenia zmluvy   : 	  1.  1. 2005							       Ukončenie plnenia zmluvy: 	 31. 12. 2005
Článok X
Odstúpenie od zmluvy
(1)	Zmluvné strany môžu od tejto zmluvy odstúpiť písomnou formou v prípade neplnenia povinností uvedených v tejto zmluve podstatným spôsobom, a to jednou zo zmluvných strán. V prípade odstúpenia od zmluvy má poškodená strana nárok na náhradu účelne vynaložených nákladov, čím nie je dotknutý nárok na náhradu škody.
(2)	Právny režim odstúpenia od zmluvy sa posudzuje podľa ustanovení § 344 - 351 Obchodného zákonníka.
Článok XI
Rozhodcovská doložka
(1)	Všetky spory, ktoré vzniknú z tejto zmluvy vrátane sporov o jej platnosť, výklad alebo zrušenie a ktorých prerokovanie a rozhodovanie patrí do právomoci súdu, budú riešené 
pred Rozhodcovským súdom Slovenskej obchodnej a priemyselnej komory v Bratislave podľa jeho základných vnútorných predpisov.
(2)	Rozhodcovské konanie bude prebiehať podľa Rokovacieho poriadku Rozhodcovského súdu Slovenskej obchodnej a priemyselnej komory a podporne sa na toto konanie budú vzťahovať predpisy slovenského civilného procesného práva.
Článok XII
Záverečné ustanovenia
(1)	Túto zmluvu možno meniť alebo dopĺňať len po vzájomnom súhlase oboch zmluvných strán. Zmeny alebo doplnky musia mať písomnú formu a tvoria neoddeliteľnú súčasť tejto zmluvy.
(2)	Prílohy č.1 - 7 tvoria neoddeliteľnú súčasť zmluvy.
(3)	Zmluva je vyhotovená v 5 rovnopisoch, z ktorých každá zmluvná strana dostane dve vyhotovenia a jedno vyhotovenie dostane Ministerstvo financií SR.
(4)	Všetky vzťahy vyplývajúce z tejto zmluvy, ktoré nie sú upravené osobitnými zákonmi, sú podriadené úprave Obchodného zákonníka.
(5)	Zmluva sa stáva platnou dňom podpisu zmluvných strán. Účinnosť nadobúda dňom 1. 1. 2005. 

V Bratislave, dňa:  

za objednávateľa:		                                                za dodávateľa: 
(pečiatka a podpis) 						(pečiatka a podpis)